I år markerer vi ti-året for den største finansielle nedsmeltning i nyere tid. Alligevel kunne flere danske medier i sidste uge berette, at en af bagmændene bag netop denne finanskrise nu underviser under Copenhagen Business Schools Department of Finance. Fabrice Tourres er tilmed en af de få medansvarlige, der efter finanskrisen blev kendt skyldig for sin medvirken.

Nina Möger Bengtsson Fold sammen Læs mere Læs mere

Clara Ræbild Grunnet Fold sammen Læs mere Læs mere

Tourres, som vildledte investorer omkring enormt usikre finansielle produkter under krisen, underviser nu på CBS i selvsamme praksis, som han er blevet kendt skyldig i at misbruge. Han er ansvarlig for kurset »Capital Market Theory«, hvor de studerende angiveligt skal lære at forstå og forklare metoder for risikovurdering og prissætning af finansielle produkter.

Dårligt forbillede

Som både Mette Reismann (S) og Rosa Lund (Ø) har påpeget, holder CBS sig ellers ikke tilbage med at indtage moralske standpunkter. I forbindelse med Danske Banks hvidvaskningsskandale har CBS stoppet al fremtidigt samarbejde med banken med det argument, at bankens ledelse er et dårligt forbillede for de studerende. Som studerende på CBS er vi derfor i tvivl om, hvordan vi skal tolke Tourres ansættelse. Hvis CBS ikke samarbejder med dårlige forbilleder, hvad i alverden laver Tourres så i et forelæsningslokale?

»Så længe økonomisk kriminalitet kan foregå uden nogen sociale konsekvenser for gerningspersonerne, giver vi som samfund grønt lys for, at kriminaliteten fortsætter.«

I Tourres’ forsvar har CBS’ forskningsdekan Søren Hvidkjær udtalt, at man ikke kan udelukke nogen fra forskning og undervisning, fordi de har udvist forkert adfærd. Argumentets absurditet skinner klart i lyset af, at Tourres »forkerte« og ulovlige adfærd er uløseligt forbundet med de metoder, han nu underviser i. Tager man CBS’ logik for pålydende – og ja, til det ekstreme – vil man ligeledes kunne forsvare, at en person dømt for pædofili får en stilling som underviser på pædagogseminariet. Man kan jo ikke udelukke nogen fra deres pædagogiske virke, fordi de andetsteds har udvist forkert adfærd.

Grønt lys

Sammenligningen er ekstrem, men absurditeten understreger, at økonomisk kriminalitet tilsvarende er kriminalitet med meget virkelige konsekvenser for meget virkelige mennesker. Så længe økonomisk kriminalitet kan foregå uden nogen sociale konsekvenser for gerningspersonerne, giver vi som samfund grønt lys for, at kriminaliteten fortsætter.

Det er sandt, at det ikke er CBS’ ansvar at få sendt finanskrisens bagmænd i fængsel. Men det er i den grad deres ansvar at sørge for, at en af de få medaktører, der rent faktisk er kendt skyldig i sagen, holdes langt væk fra at præge fremtidens bankmænd og -kvinder.